<classify> WAZIRI wa Mambo ya Nje wa China, Wang Yi amesema Rais wa Rwanda, Paul Kagame atakuwa miongoni mwa wazungumzaji wakuu katika Mkutano wa Baraza la Ushirikiano baina ya China na Afrika FOCAC. Aliyasema hayo alipokuwa anazungumzia masuala mbalimbali kuhusu mkutano huo utakaohudhuriwa na viongozi wakuu wa nchi na serikali kutoka mataifa ya Afrika kati ya Septemba 3 na 4 jijini hapa.Utakaongozwa na Rais wa China Xi Jinping. Mpaka sasa kuna wanachama 55 wa FOCAC ikiwemo China na nchi za Afrika zenye uhusiano wa kidplomasia na China pamoja na Tume ya Umoja wa Afrika AUC. Wang alisema Rais Kagame ambaye pia ni Mwenyekiti wa sasa wa Umoja wa Afrika AU, ni miongoni mwa wasemaji wakuu wanne katika sherehe ya ufunguzi wa mkutano huo, wakiwemo Rais Jinping, Rais wa Afrika Kusini, Cyril Ramaphosa, Katibu Mkuu wa Umoja wa Mataifa, Antonio Guterres na Mwenyekiti wa AUC, Moussa Mahamat Faki. Alisema katika mkutano huo, Rais Jinping atafungua mkutano huo kwa kutangaza hatua mpya za ushirikiano baina ya China na Afrika katika maendeleo ya viwanda, miundombinu, biashara na uwezekezaji, maendeleo ya rasilimali watu, elimu ya sayansi, utamaduni na afya, utunzaji wa mazingira pamoja na amani na usalama.  <topic>: KITAIFA 